Myndighederne har i dag ikke et troværdigt overblik over omfanget af gadesælgere i Danmark. Men det skal der gøres noget ved, siger erhvervsminister Rasmus Jarlov (K).

»Det er vigtigt, at mobile gadesælgere er registreret af hensyn til myndighedernes mulighed for at kontrollere blandt andet fødevaresikkerheden og de skattemæssige forhold«, siger Rasmus Jarlov i en skriftlig kommentar til Politiken.

I 2007 blev næringsloven liberaliseret, hvilket åbnede markedet for gadesalg. Samtidig blev det gjort lovpligtigt at lade sig registrere som gadesælger, og siden 2012 har Erhvervsstyrelsen administreret et åbent register, så myndigheder kan kontrollere de erhvervsdrivende på hjul, der sælger fra gader, pladser og markeder.